text: De kæmper for morgendagens løncheck
  15 oktober 2017 kl. 11.47
  For et stigende antal danskere er løse ansættelser og en kamp om morgendagens løncheck blevet et livsvilkår.
  Hver morgen klokken 7.00 møder havnearbejdere op på havnen i Esbjerg.
  I håb om at få en dags arbejde.
  Sådan har det været i over 100 år. Og sådan kan det komme til at se ud for flere danskere.
  For mens de fleste stadig kan nyde godt af et fast job og en sikret indtægt, så er løse ansættelser og en evig kamp for at sikre sig en månedsløn virkeligheden for et stigende antal mennesker. 
  
  Frygter nye dagpengeregler
  24-årige Nicki Dammann er en af de mænd, der hver morgen møder op i mønstringshuset i Esbjerg.
  Han forsøger at holde indtægten hjemme ved hjælp af supplerende dagpenge og det arbejde, han er heldig at få.
  Men nye regler for supplerende dagpenge, der træder i kraft ved årsskiftet, risikerer at spænde ben for hans forsøg på at blive en fast del af Losseklubben af 1944 på Esbjerg Havn. Medlemmerne er de første til at få tildelt arbejde om morgenen.
  
  En dags arbejde kan koste en måneds dagpenge
  For de nye regler betyder, at hvis de 30 ugers supplerende dagpenge, man har ret til i løbet af sin to-årige dagpengeperiode, er brugt op, så mister man fremover en hel måneds dagpenge, hvis man tager bare én dags arbejde.
  Som reglerne er i dag, koster det kun en uges dagpenge.
  Få hele historien og hør, hvorfor forskningschefen for Center for Fremtidsforskning mener, at flere danskere skal vænne sig til tidsbegrænsede ansættelser i fremtiden.
  Det er søndag aften kl.19.30 i TV SYD.
  